
A betyárkarakter megformálódása a 19. századi magyar nyelvű költészetben

Kulcsszavak: betyár; betyárábrázolás; latorköltészet; pitaval
Dolgozatomban arra a kérdésre keresek választ, hogy a 19. századi magyar nyelvű lírában a betyárok miként formálódtak valós működésükkel ellentétben pozitív erkölcsi megítélésű alakká, esetenként kimondottan a nemzeti összetartozás jelképévé. Ennek megvilágítására a dolgozatban olyan 19. század előtti népszerű szöveghagyományokat vizsgálok meg, amelyek gonosztevőket ábrázolnak, ezáltal a betyárok irodalmi megjelenítésének előzményeiként olvashatóak. Így szó esik például Pitaval-történetekről és a latorköltészet típusairól. Ezek után végigkövetem a század lírájában a betyáralakok változatait, többek között Vörösmarty Mihály, Petőfi Sándor és Arany János betyárversein. Mindehhez elkerülhetetlen néhány olyan történelmi eseményről is szót ejteni, amelyek hatást gyakoroltak a betyárok valós életmódjára és irodalmi ábrázolásukra is.



